**Pravilnik**

**4. međunarodnog trijenala grafike Livno**

**/travanj – studeni 2026./**

Organizator trijenala

Franjevački muzej i galerija Gorica-Livno organizira 4. međunarodni trijenale grafike Livno koji će se održati od 9. travnja do 1. studenog 2026. godine. Povjerenstvo za organizaciju Trijenala predviđa organizaciju uvodne izložbe trijenala grafičkog velikana Halila Tikveše koja će se održati od 9. travnja do 6. lipnja 2026. godine. Revijalna izložba trijenala održati će se u periodu od 26. lipnja do 1. studenog 2026.

Izložbeni prostori

Trijenale će se održati u prostorima Franjevačkoga muzeja i galerije Gorica-Livno, Gorička cesta 40, 80101 Livno, BiH.

Propozicije prijave

Pravo sudjelovanja na 4. međunarodnom trijenalu grafike u Livnu imaju svi umjetnici iz Bosne i Hercegovine i inozemstva pozvani od strane organizatora Međunarodnog trijenala grafike Livno. Autori (sudionici) su obvezni poslati dva recentna djela nastala zadnje tri godine. Uz rad potrebno je dostaviti prijavnicu i životopis. Preporučeni najveći format je max.70 x100 cm. Ukoliko autor želi poslati veći rad tada izlaže samo jedno djelo.

Zastupljene su sve tehnike dubokog, visokog i plošnog tiska. Neće se uvažavati monotipije, fotokopije i fotografije.

Sudionici Trijenala po pozivu dostavljaju svoje radove osobno ili putem pošte uz popunjenu prijavnicu u Franjevački muzej i galeriju Gorica-Livno. Sudionici iz inozemstva šalju svoje radove poštom na adresu: **Franjevački muzej i galerija Gorica - Livno, Gorička cesta 40, 80101 Livno, Bosna i Hercegovina.**

Prijavljeni radovi ne smiju biti uokvireni i moraju biti dobro pakirani u čvrsti tuljac ili zaštićeni debelim kartonom prilagođenim za vraćanje autoru na kraju manifestacije**.** Za međunarodne prijave, jasno označite vanjsko pakiranje"Bez komercijalne vrijednosti".

Organizator trijenala ostavlja autorima mogućnost darovanja svojih djela Franjevačkom muzeju i galeriji Gorica-Livno u svrhu formiranja trajne grafičke zbirke.

Uz prijavnicu je potrebno dostaviti 2 kvalitetne fotografije svakog rada u visokoj rezoluciji za tisak s podacima (ime, prezime, naziv rada, godina, autor fotografije) putem elektronske pošte. Fotografije trebaju biti u jpg formatu, 300 dpi s dužom stranicom od maksimalno 1800 piksela.

y

Radovi bez potpune dokumentacije (prijavnice i životopisa) neće se razmatrati niti preuzimati.

Organizator zadržava pravo izlaganja bez okvira u skladu s novijom suvremenom izlagačkom praksom.

Autori koji prihvate poziv za sudjelovanje na Trijenalu odgovaraju za istinitost i točnost prijavljenih podataka za katalog. Podaci će se preuzimati iz popunjenih prijavnica. Organizator ne preuzima odgovornost za netočnost prijavljenih podataka. Organizator zadržava pravo reduciranja biografija sudionika sukladno dogovorenom obujmu i obrascu kataloga. Pozivamo Vas da radove uz prijavnicu i kratku biografiju pošaljete na: [trijenalelivno@gmail.com](mailto:trijenalelivno@gmail.com) i na adresu organizatora najkasnije do 31. siječnja 2026.

Osiguranje djela

Organizator prihvaća odgovornost za osiguranje djela u toku trajanja izložbe. Organizator ne snosi odgovornost za oštećenja nastala tokom transporta i povrata radova.

Uvjeti izlaganja

Organizator će osigurati prostorne uvjete standardnoga izlaganja grafika.

Umjetnici se obvezuju poštivati zadani prostorni i vremenski okvir u suglasnosti s autorima postava Trijenala.

Popis umjetnika koji će izlagati na Međunarodnom trijenalu grafike Livno objavit će se na Internet stranici FMGG-a Livno [www.fmgg-livno.com](http://www.fmgg-livno.com) i na Facebook društvenoj mreži.

Obveze organizacijskog tijela Trijenala

Organizator imenuje Povjerenstvo za organizaciju i Povjerenstvo za dodjelu nagrada.

Organizator se obvezuje u skladu s pristiglim sredstvima izdati katalog dvojezično (hrvatski i engleski). Autori prepuštaju Organizatoru pravo na reproduciranje radova za katalog, dokumentaciju i u propagandne svrhe, bez naknade. Autori imaju pravo na besplatni primjerak kataloga. Organizator se obvezuje izložiti 2 rada svakog umjetnika prema koncepciji autorskog tima koji postavlja izložbu Trijenala.

Nagrade

O izboru nagrada Trijenala odlučivat će Povjerenstvo za nagrade Trijenala. Povjerenstvo Trijenala će dodijeliti tri nagrade (Grand prix, Nagrada županije i Nagrada grada). Nagrađeni radovi ostaju u fundusu organizatora.

Povrat radova

Organizator je dužan nakon zatvaranja izložbe radove, ukoliko ih autori ne odluče darovati Muzeju, vratiti umjetnicima.

Radovi iz inozemstva bit će vraćeni poštom.

Autor je dužan navesti točnu adresu za povrat radova i slanje kataloga. U slučaju povrata pošiljke zbog neispravne adrese, organizator nije dužan ponovno slati pošiljku.

Troškovi osiguranja u transportu / PT / i troškovi posebnog rukovanja pošiljkom idu na teret autora.

**Prihvaćanjem poziva za sudjelovanje na 4. međunarodnom trijenalu grafike Livno sudionik prihvaća propozicije ovoga natječaja.**

Organizacija:

Franjevački muzej i galerija Gorica-Livno

Gorička cesta 40, 80101 Livno

Bosna i Hercegovina

Tel/faks: 00 387 34 200 923

[www.fmgg-livno.com](http://www.fmgg-livno.com)

Za sve informacije i pitanja:

email:trijenalelivno@gmail.com